寄題莊器之招隠樓
作者：張鎡
朝代：宋

paragraphs: 得時則爲人，此固丈夫志。
生前必功名，說實起後世。
君看禹稷徒，烏有覬望意。
偶然事逢手，勢若破竹易。
所以極萬代，偉績不可槩。
紛紛務勉强，指日苟聲利。
等觀今昔爲，迷悟由性異。
莊侯海內士，豈特靜者類。
深歎末俗競，懶赴殊科試。
力田抄飯白，結屋傍山翠。
受用已有餘，推此更廣施。
名樓曰招隠，來者定弗棄。
我恨聞命晚，已買城北地。
湖濱林麓幽，市遠車馬避。
想像輞川寬，庶幾盤谷邃。
雖非千步門，肯換一品位。
桃蒸春浪活，桂馥秋風至。
其時思故友，命駕驚晝睡。
堂堂無他言，握手笑相視。
吾儕東西隔，橘枳本同味。
中年各菟裘，要非太早計。
何須並牆居，而後願始遂。